OBH 3074/1997.
Az állampolgári jogok országgyűlési biztosa általános helyettesének jelentése
Ügyintéző: dr. Nagy Erzsébet

Az eljárás megindítása
A panaszos Csabacsűd Község Önkormányzatának címere ügyében nyújtott be beadványt az Országgyűlési Biztos Hivatalához, amelyben azt sérelmezte, hogy az önkormányzat által már megalkotott és elfogadott címer eltér a korábbi időszakban használatos címertől.

A panaszos szerint a helybéli lakosok közül igen sokan - úgy is mint lokálpatrióták - a régi, eredeti címerület szeretnék használni.
Felvetette a címeralkotással összefüggésben a népszavazás kérdését is.

A megállapított tényállás
Csabacsűd címerében pajzs alapon egy madár, mégpedig túzok szerepel, mely a rendelkezésre álló fényképek és egyéb ábrázolások szerint nem egyezik meg teljes mértékben Csabacsűd régi címerével, mely címer például az 1933 évben átadott községháza homlokzatán is szerepel.

Az ügy jogszabályi háttere
Az önkormányzati jelképek - így címer alkotása vagy akár megváltoztatása - a helyi önkormányzatokról szóló 1990. évi LXV. tv. 1. § (6) bek. a.) pontja értelmében a helyi önkormányzat önálló jogosultsága.

A címer alkotásához felhasznált képzőművészeti, iparművészeti, stb. alkotást véleményeztetni nem kell, tekintettel arra, hogy az Alkotmánybíróság 24/1996.(VI.25.) sz. határozatával megsemmisítette a témakörhöz kapcsolódó 83/1982.(XII.29.) Mt. rendelet - művészeti alkotások felhasználására alkalmasságának bírálatára, véleményezésére kötelező előírásokat tartalmazó - 2. § (1), (2), (3) és (5) bekezdéseit.

A képviselő-testület az önkormányzati jelképek alkotására vonatkozó hatáskörét nem ruházhatja át a már hivatkozott, önkormányzatokról szóló törvény 10. § c.) pontja értelmében.
A törvény 46. §-a írja elő azt, hogy mely kérdésekben köteles a képviselő-testület népszavazást kiírni.
A tételes felsorolás között a címer alkotása, illetve megváltoztatása nem szerepel, de a 46. § (1) bek. d.) pontja értelmében köteles népszavazást kiírni abban az ügyben, amelyet az önkormányzati rendelet meghatároz.

A képviselő-testület által minősített többséggel megalkotott önkormányzati rendelet határozza meg - a polgármesternél kezdeményezhető - népszavazás kitűzésének feltételeit, így például azt, hogy a választópolgárok hány százalékának kezdeményezése szükséges ahhoz, hogy a képviselő-testület a helyi népszavazást köteles legyen elrendelni.

Az érintett alkotmányos jog
1949. évi XX. törvény a Magyar Köztársaság Alkotmánya
„42. §.		A község, a város, a főváros és kerületei, valamint a megye választópolgárainak közösségét megilleti a helyi önkormányzás joga. A helyi önkormányzás a választópolgárok közösségét érintő helyi közügyek önálló, demokratikus intézése, a helyi közügyek önálló, demokratikus intézése, a helyi közhatalomnak a lakosság érdekében való gyakorlása.”

A vizsgálat megállapításai
A beadványban szorgalmazott, önkormányzati címer megváltoztatása kizárólag a helyi önkormányzat hatáskörébe tartozik.

Jogi szempontból ezért nem látom akadályát annak, hogy az önkormányzat címeralkotási önálló jogkörét - ami adott esetben a már megalkotott és elfogadott címerben lévő madár más módon történő megrajzolását jelentené alapvetően - gyakorolja. Az ügyben alkotmányos sérelem nem keletkezett.

A kizárólagosan önkormányzati hatáskörbe tartozó ügyben benyújtott beadványt ezért az állampolgári jogok országgyűlési biztosáról szóló 1993. évi LIX. tv. 19. § (2) bekezdése alapján eljárva elutasítom.
A hivatkozott törvény 19. § (1) bekezdésére figyelemmel a vizsgálat eredményéről a panaszost e jelentés egy példányának megküldésével értesítem, egyidejűleg visszaküldöm a 4 db - címert ábrázoló mellékletet.

Budapest, 1997.

Dr. Polt Péter